โอกาสตุน TASCO ดักกำไรไตรมาส 2/62 โตนิวไฮ โบรกฯเคาะเป้า 26 บ.
โอกาสตุน TASCO ดักกำไรไตรมาส 2/62 โตนิวไฮ โบรกฯเคาะเป้า 26 บ.
โอกาสตุน TASCO ดักกำไรไตรมาส 2/62 โตนิวไฮ โบรกฯเคาะเป้า 26 บ.
1 ส.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หลังราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO วานนี้ (1 ส.ค.) ปรับตัวลงแรงมาอยู่ที่ระดับ 19.10 บาท ลบ 0.60 บาท หรือ 3.05% ด้วยมูลค่าซื้อขาย 222.10 ล้านบาท โดยพบว่านักวิเคราะห์จากหลากหลายสำนักมองแนวโน้มกำไรไตรมาส 2/62 ของ TASCO มีโอกาสปรับตัวขึ้นอย่างโดดเด่น จากรายได้ที่เพิ่มขึ้น อีกทั้งยังมีบันทึกกำไรพิเศษจากเงินประกันชดเชยอีก 450 ล้านบาท
โดยนักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น TASCO ประเมินราคาเป้าหมายที่ 25 บาท/หุ้น (อิง P/E ปีนี้ที่ 16.6 เท่า) คาดกำไรสุทธิไตรมาส 2/62 ทะยาน  1 พันล้านบาท เพิ่มขึ้น 725% เมื่อเทียบจากปีก่อน และเพิ่มขึ้น  40% เมื่อเทียบจากไตรมาสก่อน เนื่องจากกำไรดำเนินงานเพิ่มขึ้น 365% เมื่อเทียบจากปีก่อน บวกกับรายได้ค่าเคลมประกันเพลิงไหม้คลังวัตถุดิบปีก่อน 450 ล้านบาทและตั้งสำรองพนักงานตามกฎหมายใหม่ 17 ล้านบาท
ทั้งนี้คาดว่ากำไรหลักปี 2562 เติบโตถึง 195% เมื่อเทียบจากปีก่อนเป็น 2.4 พันล้านบาท ส่วนกำไรสุทธิบรรทัดสุดท้ายอยู่ที่ 2.8 พันล้านบาท เพิ่มจาก 564 ล้านบาทในปี 2561 ได้อย่างน่าประทับใจ แรงผลักดันคือ ปริมาณขายยางมะตอยที่เพิ่มสูงขึ้น และปัญหาวัตถุดิบจากเวเนซูเอล่าคลี่คลายไปในทางที่ดี
ส่วน นักวิเคราะห์ บล.โนมูระ พัฒนสิน ระบุในบทวิเคราะห์ ประเมินราคาเป้าหมาย TASCO ที่ 26 บาท/หุ้น โดยคาดกำไรไตรมาส 2/62 สูงสุดในรอบ 8 ไตรมาส อยู่ที่ 1.03 พันล้านบาท เพิ่มขึ้น 750% เมื่อเทียบจากปีก่อน และเพิ่มขึ้น 44% เมื่อเทียบจากไตรมาสก่อน หนุนจากกำไรปกติ ผนวกกับการได้รับเงินประกันชดเชยอีก 450 ล้านบาท ทำให้บริษัทมีแนวโน้มจ่ายปันผลสำหรับงวดปี 2562 อยู่ในระดับสูงถึง 1 บาท/หุ้น หรือคำนวณ Dividend yield ได้เท่ากับ 4.7% ส่วนภาพรวมประเมินกำไรปี2562 โต 409% เมื่อเทียบจากปีก่อน
ทั้งนี้ TASCO เป็นรายใหญ่ธุรกิจยางมะตอย ด้วย Market share กว่า 40% อยู่ในจุดดีสุดในรอบ 3 ปี จากปัจจัยบวกมาพร้อมกัน 1) ปริมาณขายโตแรงทั้งในและนอกประเทศรวม 28% 2) ราคาขายกลับมาเป็นขาขึ้นเป็นจุดสูงสุดในรอบ 25 เดือน 3) ต้นทุนปรับลงจากราคาน้ำมัน ภาพรวมประเมินกำไรปี2562 โต 409% เมื่อเทียบจากปีก่อน